Diari Oficial de la Generalitat Valenciana


Sumari del DOGV 2952, del 14-03-1997 (1997/843154)

ORDRE de 6 de març de 1997 de la Conselleria d'Ocupació, Indústria i Comerç, per la qual s'estableixen les bases per al patrocini i/o cofinançament de projectes presentats en el marc de les iniciatives comunitàries i del Programa Leonardo per al període 1997/1999
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/03/06/(1)/dof/vci/html**

### Dades del document

Número de DOGV
:   2952

Data del DOGV
:   14-03-1997

Secció del DOGV
:   DISPOSICIONS GENERALS

Número del document
:   1997/843154


Data del document
:   06-03-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 6 de març de 1997 de la Conselleria d'Ocupació, Indústria i Comerç, per la qual s'estableixen les bases per al patrocini i/o cofinançament de projectes presentats en el marc de les iniciatives comunitàries i del Programa Leonardo per al període 1997/1999.  
La Generalitat Valenciana, en l'àmbit de la política d'ocupació i formació professional, està participant activament en el desenvolupament i finançament de projectes aprovats per la Comissió Europea en el marc de les iniciatives comunitàries i altres programes europeus relatius a la qualificació dels recursos humans, a fi d'afavorir la cohesió de l'espai social europeu, millorant així les oportunitats d'ocupació dels ciutadans, especialment dels col·lectius més afectats per la desocupació. La Comissió Europea publicà en el Diari Oficial de les Comunitats Europees (DOCE) de 10 de juliol de 1996 les comunicacions als estats membres 96/C/200, per les quals es fixen les orientacions per als programes operatius o les subvencions globals que els estats membres estan invitats a presentar en el marc de les iniciatives comunitàries sobre adaptació dels treballadors a les transformacions industrials (Adapt i Adapt-bis) i ocupació i desenvolupament dels recursos humans (Now, Horizon, Youthstart i Integra), per al període 1997-1999.  
A l'empara d'aquestes comunicacions i dels reglaments reguladors dels fons estructurals, la Unitat Administradora del Fons Social Europeu elaborà els corresponents programes operatius per a Espanya, en el marc dels quals, els diferents promotors i organismes públics poden presentar els seus projectes.  
La participació de la Generalitat Valenciana i d'altres promotors públics i privats, en els esmentats programes operatius, i també en altres convocatòries relatives a l'àmbit dels recursos humans, com ara el Programa Leonardo da Vinci, redundarà en la millora del funcionament del mercat de treball valencià i en la inserció laboral dels col·lectius objecte de les esmentades iniciatives. D'altra banda el cofinançament de la Unió Europea als projectes que resulten aprovats, permetrà complementar els esforços econòmics de les institucions públiques i privades de la Comunitat Valenciana en aquesta matèria.  
La conveniència de donar a conéixer les iniciatives comunitàries i el Programa Comunitari Leonardo da Vinci, com també de garantir l'enfocament ascendent en la generació de projectes, aconsellen la publicació d'una ordre que convoque i regule la participació d'aquells promotors que vulguen comptar amb la Generalitat Valenciana com a organisme públic responsable i/o cofinançador dels seus projectes.  
En virtut d'això, aquesta Conselleria d'Ocupació, Indústria i Comerç  
ORDENA  
Article 1. Objecte i àmbit  
1. L'objecte d'aquesta ordre és promoure en l'àmbit territorial de la Comunitat Valenciana la participació en els programes operatius de les iniciatives comunitàries d'Ocupació i Adapt per al període 1997-1999, i també en la convocatòria del Programa Leonardo da Vinci per a 1997, establint les condicions i el procediment per a la presentació de projectes davant de la Conselleria d'Ocupació, Indústria i Comerç.  
2. La Conselleria d'Ocupació, Indústria i Comerç, amb aquesta finalitat, podrà donar suport als projectes que s'hi presenten, com a organisme públic cofinançador i, si s'escau, responsable d'aquests, d'acord amb les corresponents consignacions pressupostàries.  
Article 2. Accions susceptibles de suport  
1. Els projectes que es presenten a l'empara d'aquesta convocatòria hauran d'ajustar-se al que estableixen la convocatòria per a 1997 del Programa Leonardo da Vinci o els programes operatius de les corresponents iniciatives comunitàries. En aquest cas hauran de tenir les següents característiques particulars:  
a) Demostrar una dimensió transnacional.  
b) Ser innovadors.  
c) Enfocament ascendent, de manera que el projecte tinga el seu origen entre els agents més pròxims a les necessitats locals, regionals i sectorials.  
d) Efecte multiplicador a través de la implicació en el projecte de diversos organismes públics o privats, de manera que els aspectes eficaços d'un projecte siguen transferibles a altres accions.   
2. El finançament dels projectes o les activitats realitzades a l'empara dels programes i les iniciatives esmentats, es determinarà respectant els conceptes i percentatges de cofinançament establits en la normativa europea d'aplicació als indicats programes i iniciatives.  
3. La subvenció concedida per aquesta Conselleria d'Ocupació, Indústria i Comerç podrà arribar al 25% del cost total de les accions que s'han de desenvolupar.  
4. La subvenció concedida, si s'escau, no podrà ser de tal quantia que aïlladament o en concurrència amb altres ajudes, qualsevol que en siga l'origen o la naturalesa, superen el cost total de les accions que s'han de desenvolupar.  
5. La concessió i la quantia de les ajudes estarà condicionada als requisits establits en aquesta ordre i, a més, als límits pressupostaris establits en la Llei 4/1996, de 30 de desembre, de Pressupostos de la Generalitat Valenciana per a 1997.  
Article 3. Beneficiaris  
Podran concórrer a aquesta convocatòria aquelles entitats públiques o privades que sol·liciten a la Conselleria d'Ocupació, Indústria i Comerç el suport esmentat anteriorment, per a la inclusió dels seus projectes en els programes operatius de les iniciatives esmentades o en el llistat de projectes de la convocatòria 1997 del Programa Leonardo da Vinci.  
Article 4. Presentació de sol·licituds i termini  
1. Les sol·licituds es presentaran en el model que figura com a annex a aquesta ordre, en el Registre General de la Conselleria d'Ocupació, Indústria i Comerç, carrer de Colom, número 32, de València.  
2. Les sol·licituds hauran d'anar acompanyades, per triplicat, dels documents que a continuació s'indiquen:  
a) Documentació acreditativa i identificativa del sol·licitant i, si s'escau, del representant legal.  
b) Certificat acreditatiu que el sol·licitant està al corrent en el compliment de les obligacions fiscals i davant de la Seguretat Social, en els termes establits en la normativa vigent.  
c) Sol·licitud corresponent al programa europeu de què es tracte, adreçada a la Unitat Administradora del Fons Social Europeu o a l'organisme corresponent, en el model normalitzat, i també la documentació complementària que s'hi assenyala.  
3. El termini de presentació de les sol·licituds acabarà el dia 20 de març de 1997.  
Article 5. Criteris d'avaluació de sol·licituds  
En la selecció dels projectes presentats es valoraran els següents aspectes:  
1. La participació de diverses entitats en el projecte i el caràcter multiagent de les entitats que hi participen.  
2. La qualitat i dimensió europea de l'associació transnacional.  
3. Les possibilitats d'inserció laboral, si s'escau, dels desocupats que participen en les accions.  
4. La introducció d'accions específiques que afavorisquen la política d'igualtat d'oportunitats de les dones.  
5. L'adequació, si s'escau, a la convocatòria per a 1977 del Programa Leonardo da Vinci.  
6. La capacitat suficient en mitjans materials, humans i organitzatius per a complir els objectius establits en cada projecte.  
7. El compliment de les obligacions adquirides en la percepció d'anteriors subvencions de la Generalitat Valenciana.   
Article 6. Resolució  
1. Presentades les sol·licituds, una comissió formada pels directors generals de Treball, d'Ocupació i Economia Social i de Formació i Inserció Professional, o per les persones en qui deleguen, i dos tècnics de la Secretaria General, valoraran els projectes presentats d'acord amb els criteris anteriorment definits i seleccionaran aquells que a criteri seu s'ajusten a les prioritats definides. Elevaran la corresponent proposta al conseller d'Ocupació, Indústria i Comerç, el qual dictarà la resolució en què es fixarà expressament la quantia de l'ajuda i les condicions i obligacions relatives a aquestes. Posteriorment, es trametran els projectes a la Unitat Administradora del Fons Social Europeu o l'organisme corresponent.  
La resolució es notificarà als interessats en els termes establits en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.   
2. El termini màxim per a resoldre les sol·licituds serà el comprés des de l'acabament del termini de presentació fins al dia 27 de març de 1997. Transcorregut el termini sense que hi haja recaigut resolució s'entendrà desestimada la sol·licitud, en els termes establits en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La resolució de concessió d'ajuda queda condicionada a l'aprovació definitiva dels esmentats projectes per part dels organismes nacionals i europeus competents i a les disponibilitats pressupostàries destinades a aquesta finalitat.  
4. Comunicada per la Unitat Administradora del Fons Social Europeu o l'organisme corresponent l'aprovació definitiva dels projectes, la Conselleria d'Ocupació, Indústria i Comerç establirà la manera d'efectuar el lliurament de les ajudes concedides i també les contrapartides a què s'obliguen els promotors, tot això, de conformitat amb el que disposen respecte d'això la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici 1997 i la resta de la normativa vigent d'aplicació.  
DISPOSICIÓ ADDICIONAL  
L'import global màxim destinat per la Conselleria d'Ocupació, Indústria i Comerç per a atendre les accions a què fa referència aquesta ordre, que així ho requerisquen, serà de 804.177.018 pessetes que es finançaran a càrrec de les aplicacions pressupostàries i pels imports següents del pressupost de la Generalitat Valenciana per a aquest exercici:  
a) Programa 322.30, línia 4.11 \_\_ 19.973.873 PTA  
b) Programa 322.10, línia 4.10 \_\_ 74.998.959 PTA  
c) Programa 322.20, línia 4.20 \_\_ 37.458.540 PTA  
DISPOSICIÓ DEROGATÒRIA  
Queda derogada l'Ordre de 28 de març de 1995, de la Conselleria de Treball i Afers Socials, per la qual s'estableixen les línies de suport a projectes presentats en el marc de les iniciatives comunitàries i els programes europeus, per al període 1994-1999.  
DISPOSICIONS FINALS  
Primera  
En qualsevol documentació, sobre qualsevol suport, que generen els projectes finançats, com també publicacions i materials o actes de difusió d'aquests, haurà de figurar el finançament y/o la col·laboració en aquests de la Conselleria d'Ocupació, Indústria i Comerç i també la del Fons Social Europeu a través del programa de què es tracte.  
Segona  
S'autoritza els directors generals de Treball, d'Ocupació i Economia Social i de Formació i Inserció Professional afectats, perquè dicten tots els actes que calga per al desplegament i l'execució del que s'estableix en aquesta ordre.  
Tercera  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 6 de març de 1997  
El conseller d'Ocupació, Indústria i Comerç,  
DIEGO SUCH PÉREZ


Còpia Permalink ELI